༈ །།གདན་ས་ཆེན་པོའི་བླ་མ་གོང་མ་རྣམས་ཀྱི་དུས་ཆེན་དཀྱིལ་འཁོར་སྒྲུབ་མཆོད་ཀྱི་སྐབས་བཤད་ལས་པ་རྣམས་ཀྱིས་ལེགས་བཤད་ཀྱི་ཡིག་ཆ་གང་གི་སྟེང་ནས་བཤད་པ་འབུལ་བའི་བསྟན་བཅོས་ཀྱི་ཐོ་ཡིག་མུན་སེལ་ཡར་ངོའི་ཟླ་བ་ཞེས་བྱ་བ་བཞུགས། ཨོཾ་སྭསྟི་སིདྡྷཾ། གདན་ས་ཆེན་པོ་འདི་ཉིད་ཀྱི་བླ་མ་གོང་མའི་དུས་ཆེན་དཀྱིལ་འཁོར་སྒྲུབ་མཆོད་རྣམས་ཀྱི་སྐབས། དཔོན་སློབ་རྣམས་གསོལ་བ་བཞེས་པའི་བར་ལ་བཤད་ལས་བྱེད་མི་རྣམས་ཀྱིས་བཤད་པ་གང་གི་སྟེང་ནས་འབུལ་བའི་ཡིག་ཆ་ཐོར་བཏབ་པ་ལ། ཐོག་མར་ཆོ་འཕྲུལ་ཟླ་བའི་སྒྲུབ་མཆོད་ཀྱི་དུས། ངེད་རང་གིས་བྱས་པའི་གསུང་ངག་ཆོས་འབྱུང་ཆེན་མོ་ལེགས་བཤད་འདུས་པའི་རྒྱ་མཚོ། ལམ་འབྲས་ཆོས་འབྱུང་ཚིགས་བཅད་མ། ཀྱཻ་རྡོར་ཡབ་ཡུམ་གྱི་སྒྲུབ་ཐབས་ཀྱི་རྣམ་བཤད་ཆེན་མོ་དགྱེས་རྡོར་ཆོས་ཀུན་གསལ་བའི་ཉིན་བྱེད། བདག་མེད་བསྟོད་པའི་གཞིབ་མཆན་ཁོག་ཕུབ་དང་བཅས་པ། ཡབ་རྐྱང་གི་སྒྲུབ་ཐབས་རྣམ་བཤད་འཇམ་དབྱངས་དགོངས་རྒྱན། གྲུབ་མཆོག་བསོད་ནམས་དབང་པོའི་རྣམ་ཐར་དགོས་འདོད་འབྱུང་བའི་ཆུ་གཏེར་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་གཉིས་པའི་སྒྲུབ་མཆོད་ཀྱི་དུས། ངེད་རང་གིས་བྱས་པའི་ངོར་རྫོང་གི་གྲུབ་མཐའི་ཤན་འབྱེད་ལུགས་གཉིས་གསལ་བའི་ཉིན་བྱེད། ཀྱཻ་རྡོར་རྩ་སྔགས་ཀྱི་རྣམ་བཤད་ཟབ་དོན་རྒྱས་པའི་ཉིན་བྱེད། ཚུལ་གསུམ་མཛེས་རྒྱན་དང་། ལྗོན་ཤིང་མཛེས་རྒྱན་གྱི་ཁོག་ཕུབ་གཉིས། རྩ་རྒྱུད་བརྟག་གཉིས་ཀྱི་ཁོག་ཕུབ་རྒྱུད་འགྲེལ་སྒོ་བརྒྱའི་ལྡེ་མིག ཀྱཻ་རྡོར་རྒྱུད་གསུམ་གྱི་དོན་འགྲེལ་ཟིན་བྲིས་རིན་ཆེན་གཏེར་མཛོད། དམ་ཚིག་གི་རྣམ་བཤད་རིག་སྔགས་ཀྱི་འདུལ་བ་རྣམ་པར་འབྱེད་པ་འཁྲུལ་སྤོང་མཛེས་རྒྱན། ས་སྐྱ་པའི་གསུང་རབ་ལ་འཇུག་ཚུལ་ཆོས་སྒོ་ཕྱོགས་བརྒྱར་རིང་དུ་ཕྱེ་བ་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཟླ་བ་གཉིས་པའི་མཇུག་གི་ཕུར་བཟློག་སྐབས། ངེད་རང་གིས་བྱས་པའི་བཟློག་གཞུང་གི་རྣམ་བཤད་བདུད་སྡེ་འཇོམས་པའི་ཡེ་ཤེས་ཀྱི་མེ་ཆེན་དང་། བསམ་ཡས་ཀྱི་གཙུག་ལག་ཁང་དང་བཀའ་སྲུང་གི་བྱོན་ཚུལ་ཆོས་སྐྱོང་དགྱེས་པའི་ཡིད་འཕྲོག་ལྷའི་རོལ་མོ་གཉིས་ཀྱི་སྟེང་ནས་ཟོར་ལས་པ་རྣམས་ཀྱིས་རིམ་པ་བཞིན་བཤད་པ་ཁོར་ཡུག་ཏུ་འབུལ། ཧོར་ཟླ་བཞི་པའི་སྒྲུབ་མཆོད་ཀྱི་སྐབས། ངེད་རང་གིས་བྱས་པའི་བདེ་མཆོག་གི་ཆོས་འབྱུང་བདེ་མཆོག་ཆོས་ཀུན་གསལ་བའི་ཉིན་བྱེད། འཁོར་ལོ་བདེ་མཆོག་ལཱུ་ནག་དྲིལ་གསུམ་གྱི་སྒྲུབ་ཐབས་ཀྱི་རྣམ་བཤད་རྣལ་འབྱོར་གསང་མཐའི་བསྟན་པ་རྒྱས་པའི་ཉིན་བྱེད། དུས་འཁོར་ཆོས་འབྱུང་ཆེན་མོ་ངོ་མཚར་དད་པའི་ཤིང་རྟ། དཔལ་དུས་ཀྱི་འཁོར་ལོའི་རྒྱུད་མན་ངག་འཆད་པ་ལ་ཉེ་བར་མཁོ་བའི་བསྟན་བཅོས་ཆེན་པོ་དུས་འཁོར་བསྟན་པའི་མཛེས་རྒྱན། ཡབ་རྗེ་ཆོས་ཀྱི་རྒྱལ་པོའི་རྣམ་ཐར་བྱིན་རླབས་ཆར་འབེབས་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་ལྔ་པའི་སྒྲུབ་མཆོད་དུས། རྗེ་མུས་ཆེན་གྱི་རྣམ་ཐར་ཆེན་མོ་སརྒ་གསུམ་པ། རྣལ་འབྱོར་མའི་བསྐྱེད་རིམ་གྱི་རྣམ་བཤད་མཁའ་སྤྱོད་ལམ་བཟང་གསལ་བའི་ཉིན་བྱེད། རྒྱལ་བའི་རྟོགས་བརྗོད་དཔག་བསམ་འཁྲི་ཤིང་གི་དོན་འགྲེལ་ཚོགས་གཉིས་བསམ་འཕེལ་ནོར་བུའི་ཕྲེང་མཛེས། རྣལ་འབྱོར་རྒྱུད་ཀྱི་ཆོས་འབྱུང་ཡོ་ག་ཆོས་ཀུན་གསལ་བའི་ཉིན་བྱེད། ཀུན་རིག་གི་ཆོ་གའི་རྣམ་བཤད་གཞན་ཕན་མཐའ་ཡས་ཀྱི་གཞུང་དོན་གསལ་བའི་སྒྲོན་མེ། གཞན་ཕན་མཐའ་ཡས་ཀྱི་ལུང་སྦྱོར་རིན་ཆེན་ཕྲེང་བ་སྟེ་ངེད་རང་གིས་བརྩམས་པའི་བསྟན་བཅོས་དེ་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་དྲུག་པའི་ཚེས་བཞིའི་དགེ་ཚའི་སྐབས་དང་། སྒྲུབ་མཆོད་ཀྱི་དུས། སྔགས་འཆང་ཆེན་པོས་མཛད་པའི་རབ་གནས་དངོས་གྲུབ་འབྱུང་བའི་རྣམ་བཤད་རབ་གནས་བསྟན་པ་རྒྱས་པའི་ཉིན་བྱེད། སྤྱི་རྣམ་ཆེན་མོ་མདོ་སྔགས་བསྟན་པ་རྒྱ་མཚོའི་སྒོ་འབྱེད། ངེད་རང་གིས་བརྩམས་པའི་བསྟན་བཅོས་དེ་གཉིས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་བདུན་པའི་སྒྲུབ་མཆོད་སྐབས། ངེད་རང་གིས་བརྩམས་པའི་རྡོ་རྗེ་ཕུར་པའི་སྒྲུབ་ཐབས་ཀྱི་རྣམ་བཤད་ཆེན་མོ་འཕྲིན་ལས་ཀྱི་པདྨོ་རབ་ཏུ་རྒྱས་པའི་ཉིན་བྱེད། རོལ་མོའི་བསྟན་བཅོས་ཀྱི་རྣམ་བཤད་སྙན་པའི་སྒྲ་དབྱངས་བློ་གསལ་ཡིད་འཕྲོག སྔགས་འཆང་ཆོས་ཀྱི་རྒྱལ་པོའི་རྣམ་ཐར་ཆེན་མོ་ངོ་མཚར་རྒྱ་མཚོ། མགོན་པོའི་ཆོས་འབྱུང་ཆེན་མོ་བསྟན་སྲུང་ཆོས་ཀུན་གསལ་བའི་ཉིན་བྱེད། ས་སྐྱ་པའི་གདུང་རབས་ཆེན་མོ་ངོ་མཚར་རིན་པོ་ཆེའི་བང་མཛོད་དགོས་འདོད་ཀུན་འབྱུང་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་དགུ་པའི་སྒྲུབ་མཆོད་ཀྱི་དུས། ངེད་རང་གིས་བརྩམས་པའི་གསང་འདུས་ཆོས་འབྱུང་གསང་འདུས་ཆོས་ཀུན་གསལ་བའི་ཉིན་བྱེད། སྔགས་འཆང་ཆེན་པོས་མཛད་པའི་གསང་འདུས་མི་བསྐྱོད་པའི་སྒྲུབ་ཐབས་ཀྱི་རྣམ་བཤད་ངེས་དོན་འཕྲིན་ལས་རྒྱ་མཚོའི་འབྱུང་གནས། གཤིན་རྗེ་གཤེད་སྐོར་གྱི་ཆོས་འབྱུང་འཇམ་དཔལ་ཆོས་ཀུན་གསལ་བའི་ཉིན་བྱེད། རྡོ་རྗེ་འཇིགས་བྱེད་ཀྱི་སྒྲུབ་ཐབས་རྣམ་བཤད་བདུད་སྡེ་འཇོམས་པའི་རྡོ་རྗེའི་མེ་འོད་རྣམས་ལ་དབུ་ཞབས་རྫོགས་པ་རིམ་པ་བཞིན་བཤད་པ་འབུལ་བ་ཁོར་ཡུག་ཏུ་བྱེད། ཧོར་ཟླ་བཅུ་པའི་མགོན་པོ་དྲུག་ཅུ་པའི་གཏོར་བཟློག་སྐབས་ཟོར་ལས་པ་སུ་ཡིན་དེས། ངེད་རང་གིས་བརྩམས་པའི་དྲུག་ཅུ་པའི་དྲིས་ལན་ལོག་རྟོག་འཇོམས་པའི་ལྷ་དབང་རྡོ་རྗེའི་སྟེང་ནས་རིམ་པ་བཞིན་དབུ་ཞབས་རྫོགས་པའི་བཤད་པ་ཁོར་ཡུག་ཏུ་འབུལ། ཧོར་ཟླ་བཅུ་གཅིག་པའི་དུས་མདོས་ཆེན་མོའི་མདོས་རྒྱག་གྲུབ་པའི་བཞུགས་གྲལ་སྐབས་དང་། བཀྲ་ཤིས་ལོ་གསར་ཆེན་མོའི་སྐབས་རྣམས་སུ། མགོན་པོའི་ཆོས་འབྱུང་། ས་སྐྱ་པའི་གདུང་རབས་སོགས་སྔར་སྨོས་པའི་ལེགས་བཤད་དེ་རྣམས་གང་རིགས་དང་། བྲིས་ཐང་གཙོ་བསྡུས་ཆེན་མོ། རྡོ་རྗེ་ཕྲེང་བ་ནས་བཤད་པ་སོགས་ཀྱི་དཀྱིལ་འཁོར་བདུན་ཅུ་རྩ་གསུམ་བཞུགས་པའི་བྲིས་ཐང་། རིག་འཛིན་བླ་མ་བརྒྱུད་པའི་ཁ་སྐོང་གི་བླ་མའི་སྐུ་བརྙན་སོགས་ངོ་མཚར་གསར་དུ་སྤེལ་བའི་དཀར་ཆག་སོ་སོ་ལ་ཡང་དཔྱོད་ལྡན་རྣམས་ཀྱིས་ལེགས་བཤད་ཀྱི་དགའ་སྟོན་དུ་སྤེལ་ན་རང་གཞན་ཀུན་ལ་བསོད་ནམས་ཀྱི་ཚོགས་དཔག་ཏུ་མེད་པ་བསྐྱེད་ཅིང་། བསྟན་པ་རིན་པོ་ཆེའི་ཞབས་འདེགས་སུ་འགྱུར་ཏེ་འཇིག་རྟེན་གྱི་ཁམས་འདིར་བཀྲ་ཤིས་དང་བདེ་ལེགས་ཀྱི་དཔལ་འབར་བར་འགྱུར་རོ། །ཞེས་པ་འདི་ཡང་རང་གིས་གསར་དུ་བརྩམས་པའི་ས་སྐྱ་པའི་ཡབ་ཆོས་རྡོ་རྗེ་ཕུར་པ། བདེ་ཀྱཻ་གསང་གསུམ། ཡོ་ག་ཆོས་སྐྱོང་དང་བཅས་པའི་བསྟན་པའི་རྒྱུན་ལ་ཕན་ངེས་ཀྱི་ལུགས་ཀྱི་བསྟན་བཅོས་ཆེན་པོ་དེ་རྣམས་ལ་བཤད་པའི་རྣམ་དབྱེ་ཤེས་པའི་ཕྱིར་དང་། བླ་མ་གོང་མ་རྣམས་ཀྱི་རྣམ་ཐར་ཐོས་པས་བཀའ་དྲིན་རྗེས་སུ་དྲན་པའི་དད་པ་དང་བྱིན་རླབས་འབྱུང་བའི་སླད་དུ། ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་རིགས་ཀྱི་བུ་ངག་དབང་བསོད་ནམས་དབང་ཕྱུག་སོགས་རང་དང་སྐལ་བ་མཉམ་པ་རྣམས་ལ་ཕན་པར་བསམས་ནས། བྱ་ལོ་ས་ག་ཟླ་བའི་དཀར་པོའི་ཕྱོགས་ཀྱི་ཚེས་ལ་བཞི་ཐོག་བླ་བྲང་དུ་སྦྱར་བ་འདིས་ཀྱང་བསམ་པ་ཐམས་ཅད་ཡིད་བཞིན་དུ་འགྲུབ་པར་གྱུར་ཅིག ཅེས་པའི་ཡི་གེ་པ་ནི་ཤབ་སྟོད་པ་བཀྲ་ཤིས་དོན་གྲུབ་བོ།། །།སརྦ་མངྒ་ལཾ།།